Sacrosancte Dei ecclesie intra muros Matisconis site, in honore Beati Vincentii martiris fundate. Ego Otto miles de Beriaco dono quamdam ancillam meam, nomine Osanam, filiam Constantii de Vallis cognominati. Primum autem facio hoc donum Domino et Sancto Vincentio et canonicis ejus pro anima mea et pro animabus parentum meorum, deinde quia pro hoc beneficio michi partem dederunt in eleemosinis et in benefactis suis, tertio quia michi, pro hoc, XV soldos denariorum tribuerunt. Pro his igitur, concedo eis supradictam feminam sine ulla retentione et absque ullo malo ingenio, ut sicut michi et antecessoribus meis ipsa et parentes ejus secundum morem mundanum servierunt, sic illa deinceps et progenies que de ea exierit, secundum morem ecclesiasticorum, serviet predicte ecclesie et canonicis ejus in futurum. Quod donum si quis contradixerit, iram Dei incurrat et solutionem legis sue septempliciter persolvat. Quod hec donatio in futurum firma permaneat cum stipulatione subnixa. Data Matiscone, V idus novembris, per manum Duranni scriptoris ad vicem cancellarii Rannulfi, tempore regis Philippi. S. Ottonis qui fieri et firmare rogavit. S. Eldini nepotis ejus. S. Rannaldi militis.